L'Arxiu Comarcal de la Garrotxa conserva la documentació generada per divuit corporacions municipals de la demarcació existents o desaparegudes
El passat 26 de novembre de 2019, l'Ajuntament de la Vall d'en Bas va acordar la cessió en règim de comodat de part del seu fons documental a l'Arxiu Comarcal de la Garrotxa (ACGAX).
Amb aquest ingrés, que es concretarà al llarg de l'any 2020, ja són dotze els municipis garrotxins que, des de l'entrada en funcionament de les noves instal·lacions de l'ACGAX, ubicades al puig del Roser, d'Olot, l'any 2012, han decidit cedir-li la seva documentació històrica.
En tots els casos, la fórmula jurídica per a l'ingrés ha estat el contracte de comodat entre l'Ajuntament, el Consell Comarcal de la Garrotxa i el Departament de Cultura de la Generalitat, que suposa la cessió gratuïta de la documentació, tot mantenint-ne la titularitat.
Exceptuant la documentació municipal d'Olot i de Batet de la Serra, fons fundacionals de l'ACGAX, actualment s'hi custodien 16 fons d'ajuntaments —descrits en el Quadre de fons de l'Arxiu—, tant de municipis existents com d'altres que han desaparegut o que s'han agregat a d'altres, com el cas de Sant Salvador de Bianya o Dosquers.
Aquests fons conserven la documentació generada pels respectius ajuntaments i reflecteixen l'activitat administrativa del municipi al llarg del temps.
En la majoria de municipis, la documentació abasta de mitjans del segle XIX fins a finals del segle XX, però extraordinàriament es troba documentació de finals del segle XVI, com és el cas de Riudaura, o un cadastre de 1716 dins la documentació de les Preses.
Però en els arxius dels ajuntaments de la comarca no només s'hi conserva la documentació produïda pel consistori.
En la major part de municipis s'hi pot trobar documentació històrica dels òrgans que imparteixen justícia, d'entitats i associacions que hi han desenvolupat la seva activitat i fins i tot documentació de persones que han transcendit per la seva activitat.
Així doncs, l'ACGAX també ha ingressat els fons documentals de 14 jutjats de pau de la comarca, 5 fons de cambres agràries, 7 fons documentals de la Falange i d'altres fons d'associacions, com per exemple la Sociedad Cooperativa Popular La Fraternidad (1894-1970), de Castellfollit de la Roca, o la Sociedad Instrucción y Recreo, de les Planes d'Hostoles (1907-1924).
Cal destacar el fons personal del compositor Narcís Paulís Vila (1908-1988), que ja formava part de l'Arxiu Municipal de Sant Feliu de Pallerols.
L'ingrés de tota aquesta documentació a l'ACGAX en garanteix la conservació i en permet l'accés a qualsevol persona interessada en consultar-la.
Els fons documentals són tractats convenientment i s'elaboren instruments de descripció nous o bé es revisen els existents i es posen a disposició dels usuaris, tant de forma presencial com a través d'Internet.
A través dels plans de digitalització de l'ACGAX, s'ha adquirit el compromís de digitalitzar tots els llibres d'actes dels ajuntaments que decideixin cedir els seus fons.
S'han digitalitzat 51.861 pàgines d'acords municipals dels segles XIX i XX, que són consultables a través de l'aplicació Arxius en línia.
Amb aquest mateix objectiu, en el marc d'un conveni entre el Departament de Cultura i FamilySearch, l'any 2019 s'han digitalitzat els padrons d'habitants i censos de població dels municipis que tenen els seus fons cedits a l'ACGAX.
S'han capturat prop de 40.000 imatges que permetran resseguir l'evolució demogràfica dels pobles de la comarca i que ben aviat es podran consultar també en línia.
L'ACGAX és el responsable de gestionar 49 fons documentals provinents dels municipis de la comarca, que equivalen a 484 metres lineals de documentació textual, que abasten cronològicament de 1593 fins a principis del segle XXI, i 2.164 imatges.
Aquesta realitat converteix l'ACGAX en referent en la protecció del patrimoni documental de la comarca, esdevé referent a l'hora de garantir els drets dels investigadors i dels ciutadans a accedir de forma ràpida i eficient a tota aquesta informació pública, i permet que les administracions puguin complir l'actual normativa en matèria d'arxius i gestió documental.